Document ID: 32005D0555

ODLOČBA KOMISIJE
z dne 15. julija 2005
o izključitvi nekaterih odhodkov držav članic iz naslova Jamstvenega oddelka Evropskega kmetijskega usmerjevalnega in jamstvenega sklada (EKUJS) iz financiranja Skupnosti
(notificirano pod dokumentarno številko K(2005) 2685)
(Besedila v angleškem, danskem, francoskem, grškem, italijanskem, nemškem, nizozemskem, portugalskem in španskem jeziku so edina verodostojna)
(2005/555/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (EGS) št. 729/70 z dne 21. aprila 1970 o financiranju skupne kmetijske politike (1) in zlasti člena 5(2)(c) Uredbe,
ob upoštevanju Uredbe Sveta (ES) št. 1258/1999 z dne 17. maja 1999 o financiranju skupne kmetijske politike (2) in zlasti člena 7(4) Uredbe,
po posvetovanju z Odborom Sklada,
ob upoštevanju naslednjega:
(1)
Člen 5 Uredbe (EGS) št. 729/70, člen 7 Uredbe (ES) št. 1258/1999 ter člen 8(1) in 8(2) Uredbe Komisije (ES) št. 1663/95 z dne 7. julija 1995 o določitvi podrobnih pravil za uporabo Uredbe Sveta (EGS) št. 729/70 v zvezi s postopkom za potrditev obračuna Jamstvenega oddelka EKUJS (3) določajo, da Komisija opravi potrebna preverjanja, obvesti države članice o svojih ugotovitvah, upošteva njihove pripombe, začne dvostranske pogovore in nato le-tem uradno sporoči svoje sklepe, sklicujoč se na Odločbo Komisije 94/442/ES z dne 1. julija 1994 o določitvi spravnega postopka v zvezi s potrjevanjem obračuna Jamstvenega oddelka Evropskega kmetijskega usmerjevalnega in jamstvenega sklada (EKUJS) (4).
(2)
Države članice so imele možnost zahtevati sprožitev spravnega postopka. Ta možnost je bila v nekaterih primerih uporabljena in Komisija je pregledala poročilo, ki je bilo narejeno na koncu postopka.
(3)
V skladu s členoma 2 in 3 Uredbe (EGS) št. 729/70 in členom 2 Uredbe (ES) št. 1258/1999 se lahko financirajo samo nadomestila za izvoz v tretje države in intervencije za stabilizacijo kmetijskih trgov, dodeljena ali prejeta skladno s predpisi Skupnosti v okviru skupne ureditve kmetijskih trgov.
(4)
Opravljena preverjanja, izidi dvostranskih pogovorov in spravni postopki so pokazali, da del odhodkov, ki so jih prijavile države članice, ne izpolnjuje teh pogojev in zato ne morejo biti financirani iz Jamstvenega oddelka EKUJS-a.
(5)
Treba je navesti zneske, ki se ne pokrivajo iz Jamstvenega oddelka EKUJS-a. Navedeni zneski se ne nanašajo na odhodke, ki so nastali več kot štiriindvajset mesecev pred uradnim pisnim obvestilom, s katerim je Komisija države članice obvestila o rezultatih preverjanj.
(6)
V primerih iz te odločbe je Komisija o oceni zneskov, ki bodo izključeni na podlagi neizpolnjevanja predpisov Skupnosti, uradno obvestila države članice v zbirnem poročilu.
(7)
Ta odločba ne vpliva na finančne sklepe, ki bi jih Komisija lahko sprejela na podlagi sodb Sodišča v zadevah, ki bodo 15. februarja 2005 še nerešene, in se nanašajo na zadeve iz te odločbe -
SPREJELA NASLEDNJO ODLOČBO:
Člen 1
Odhodki pooblaščenih plačilnih agencij držav članic, prijavljeni v okviru Jamstvenega oddelka EKUJS in navedeni v Prilogi k tej odločbi, so izključeni iz financiranja Skupnosti, ker ne ustrezajo predpisom Skupnosti.
Člen 2
Ta odločba je naslovljena na Kraljevino Belgijo, Kraljevino Dansko, Zvezno republiko Nemčijo, Helensko republiko, Kraljevino Španijo, Francosko republiko, Irsko, Italijansko republiko, Veliko vojvodstvo Luksemburg, Kraljevino Nizozemsko, Republiko Avstrijo, Portugalsko republiko in Združeno kraljestvo Velika Britanija in Severna Irska.
V Bruslju, 15. julija 2005

Labels: 18
15